# Consell de Treball, Econòmic i Social de Catalunya

El Consell de Treball, Econòmic i Social de Catalunya (CTESC) és un òrgan consultiu i d'assessorament al Govern de la Generalitat de Catalunya en matèries socioeconòmiques, laborals i ocupacionals. Va ser creat en virtut de la Llei 3/1997, de 16 de maig, i la Llei 7/2005, de 8 de juny, desenvolupada pel Decret 43/2007, de 20 de febrer i pel Reglament intern, n'estableix la nova regulació.

## Missió i línies d'actuació

La missió del Consell és contribuir a adequar les polítiques governamentals a les necessitats de la societat mitjançant l'anàlisi i el debat de les aportacions dels representants de les organitzacions sindicals i patronals, dels sectors agrari, maritimopesquer i de l'economia social, a més de persones de reconegut prestigi en els àmbits que són competència del CTESC.
Les principals línies d'actuació són:
* Emetre dictamen amb caràcter preceptiu, no vinculant i previ a la tramitació corresponent, sobre els avantprojectes de llei i els projectes de decret legislatius que regulen matèries socioeconòmiques, laborals i d'ocupació, com també en la resta de supòsits que la normativa preveu.
* Elaborar propostes, informes o estudis a sol·licitud del Govern o els consellers o conselleres o per iniciativa pròpia sobre matèries de l'àmbit de les seves competències.
* Elaborar i trametre al Govern una memòria en què es reflecteixin les seves consideracions respecte a la situació socioeconòmica i laboral de Catalunya, i una reflexió sobre la possible evolució d'aquesta situació.
* Elaborar i trametre al Govern un informe anual sobre la situació dels treballadors autònoms a Catalunya.
* Elaborar l'Informe de gestió del Consell.
* Elaborar mensualment un full d'Indicadors socioeconòmics i laborals amb l'objectiu de proporcionar una anàlisi concisa sobre els aspectes més destacats de l'evolució socioeconòmica i laboral a Catalunya.
* Assessorar el Govern de la Generalitat en matèries socioeconòmiques, laborals i ocupacionals.

## Composició

L'article 3 de la Llei 7/2005, de 8 de juny, del Consell de Treball, Econòmic i Social de Catalunya i l'article 4 del Decret 43/2007, de 20 de febrer, de desenvolupament de la Llei, disposen que el Consell és integrat per trenta-set membres, distribuïts de la manera següent:
* La persona que ocupa la Presidència.
* El Grup Primer, format per dotze membres, en representació de les organitzacions sindicals més significatives (CCOO i UGT).
* El Grup Segon, format per dotze membres, en representació de les organitzacions empresarials més significatives (Foment, Pimec i Fepime).
* El Grup Tercer, format per dotze membres: sis en representació del sector agrari, el sector maritimopesquer i el sector de l'economia social, actualment representats per les següents organitzacions: Unió de Pagesos (UP), Joves Agricultors i Ramaders de Catalunya (JARC), Federació Nacional Catalana de Confraries de Pescadors (FNCP), Confederació de Cooperatives de Catalunya (CCC), Taula d'Entitats del Tercer Sector Social de Catalunya, i sis més, que han d'ésser persones expertes de prestigi reconegut en les matèries que són competència del Consell.

## Òrgans

Són òrgans del Consell de Treball, Econòmic i Social de Catalunya, de conformitat amb el que disposen els articles 6 de la Llei 7/2005 i l'article 5 del Decret 43/2007, els següents:
* El Ple
* La Comissió Executiva
* Les comissions de treball
* La Presidència
* Les vicepresidències
* La Secretaria Executiva

## Darreres publicacions

* Dictàmens
* Memòria socioeconòmica i laboral de Catalunya
* Situació del treball autònom a Catalunya
* Informe de gestió
* Polítiques de suport a les famílies
* Integració de l'atenció social i sanitària

## Referències

* 1 2 3 4 «Llei 7/2005 de 8 de juny, del Consell de Treball, Econòmic i Social de Catalunya». Diari oficial de la Generalitat de Catalunya, 16-06-2005.
* 1 2 3 «Decret 43/2007 de 20 de febrer, de desenvolupament de la Llei 7/2005, de 8 de juny, del Consell de Treball, Econòmic i Social de Catalunya». Diari Oficial de la Generalitat de Catalunya. Generalitat de Catalunya, núm. 4827, 22-02-2007.
* ↑ «Reglament intern del Consell de Treball, Econòmic i Social de Catalunya, aprovat pel Ple del Consell el dia 26 de març de 2007». Consell de Treball, Econòmic i Social de Catalunya. [Consulta: 12 novembre 2014].
* 1 2 Informe de gestió. Barcelona: Consell de Treball, Econòmic i Social de Catalunya [Consulta: 23 octubre 2017]. Arxivat 2017-10-23 a Wayback Machine.
* ↑ «CTESC | ctesc.gencat.cat | Dictàmens». Arxivat de l'original el 2017-10-23. [Consulta: 23 octubre 2017].
* ↑ Memòria socioeconòmica i laboral. Barcelona: Consell de Treball, Econòmic i Social de Catalunya [Consulta: 9 octubre 2017]. Arxivat 2017-10-09 a Wayback Machine.
* ↑ Situació del treball autònom a Catalunya. Barcelona: Consell de Treball, Econòmic i Social de Catalunya [Consulta: 23 abril 2019]. Arxivat 2019-04-08 a Wayback Machine.
* ↑ Polítiques de suport a les famílies. Barcelona: Consell de Treball, Econòmic i Social de Catalunya, 2018. ISBN 9788439398172.
* ↑ Integració de l'atenció social i sanitària. Barcelona: Consell de Treball, Econòmic i Social de Catalunya, 2018. ISBN 9788439398165.

## Enllaços externs

* Consell de Treball, Econòmic i Social de Catalunya